Behovet for at blive coronatestet falder, og derfor lukker flere teststeder i Nordjylland på søndag.

Efterspørgslen på coronatests er faldet de seneste to måneder, efter reglerne blev ændret for, hvornår man behøver at lade sig teste. Nu vælger Region Nordjylland at lukke flere teststeder. Indtil nu har det været muligt at blive testet i alle de nordjyske kommuner, men fra søndag 15. maj lukker teststederne i seks nordjyske byer. Det drejer sig om Brønderslev, Brovst, Støvring, Aars, Nykøbing Mors og Læsø. -	Man skal kun lade sig teste, hvis man er syg, og derfor oplever vi ikke samme behov for tests som tidligere, siger Anders Cinicola, der er chefkonsulent i Sundhedsplanlægningen i Region Nordjylland - Som følge deraf nedskalerer vi nu testkapaciteten, men vi har fortsat fokus på, at der skal være testmuligheder for nordjyderne. Stadig åbent i fem byer Det er stadig muligt at blive PCR-testet i Nordjylland, hvis man er syg eller har brug for en PCR-test, for eksempel inden en rejse. PCR-tests er mulige i de fem største, nordjyske byer. Det gælder Aalborg, Hjørring, Thisted, Frederikshavn og Hobro, der holder åbent alle ugens dage. Der skal stadig bestilles tid til test på coronaproever.dk . Åbningstiderne for de fem resterende teststeder vil ændre sig fra mandag 16. maj. De nye åbningstider kan ses på Region Nordjyllands hjemmeside.